ผู้ว่าชวนปั่นเที่ยวเมืองหนองบัวลำภู

นักปั่นจักรยานจาก ๑๐ จังหวัดภาคอีสานร่วมขบวนปั่นจักรยานเที่ยวเมืองหนองบัวลำภู ตามโครงการผู้ว่าฯชวนปั่นเชื่อมสัมพันธ์การท่องเที่ยวชุมชน

ที่บริเวณสันเขื่อนอุบลรัตน์ อำเภอโนนสัง จังหวัดหนองบัวลำภู นายเวียงชัย แก้วพินิจ รองผู้ว่าราชการจังหวัดหนองบัวลำภู เปิดกิจกรรมปั่นจักรยานผู้ว่าชวนปั่นเชื่อมสัมพันธ์การท่องเที่ยวชุมชน ตามเส้นทางท่องเที่ยวสามธรรมของอำเภอโนนสัง คือ เส้นทางธรรมชาติ เส้นทางธรรมะ และเส้นทางวัฒนธรรม ระยะทางกว่า ๓๐ กิโลเมตร เริ่มต้นจากสันเขื่อนอุบลรัตน์ เขตเทศบาลตำบลโนนสัง แวะกราบนมัสการรูปเหมือนหลวงปู่สาย เขมธัมโม เกจิอาจารย์สายหลวงปู่มั่น ภูริทัตโต ที่พรหมวิหารเจดีย์ วัดป่าพรหมวิหาร ตำบลโนนเมือง จากนั้นปั่นไปชมวิถีชีวิตชุมชนที่บ้านตาดไฮ หมู่บ้านโอท็อปเพื่อการท่องเที่ยว ชมความงดงามทางธรรมชาติ แมกไม้ สายน้ำ และภูเขา ที่อ่างเก็บน้ำห้วยน้ำบอง อันเนื่องมาจากพระราชดำริ พร้อมได้ร่วมสนุกสนานชมการแสดงดนตรีพื้นบ้านและการฟ้อนรำ อันเป็นความงดงามทางวัฒนธรรมที่เป็นอัตตลักษณ์อีสาน   
 กิจกรรมปั่นจักรยานผู้ว่าชวนปั่นเชื่อมสัมพันธ์การท่องเที่ยวชุมชน เป็นอีกหนึ่งกิจกรรมที่ส่งเสริมความเป็นเมืองน่าอยู่น่าเที่ยวของจังหวัดหนองบัวลำภู โดยมีนักปั่นจักรยานจาก ๑๐ จังหวัด จำนวนกว่า ๖๐๐ คน